B. Bugár, podpredseda NR SR: (2003-11-05):
Ďalej v rozprave vystúpi pán poslanec Hamarčák, pripraví sa pán poslanec Miklušičák. I. Hamarčák, poslanec: Ďakujem za slovo. Vážený pán predsedajúci, vážený pán minister, kolegyne, kolegovia, na úvod by som vám chcel povedať, že tú knihu, ktorú ste ráno našli vo svojich laviciach, som si dovolil vám darovať ako primátor mesta Stropkov. Neberte to ako úplatok, určite nie, berte to ako možnosť informovať sa o našom meste. Ja si myslím, že mnohí z vás neboli v tomto kúte Slovenska, takže budete mať možnosť aspoň takto sa zoznámiť s možnosťami aj rekreácie, ale aj života v našom meste a jeho okolí. Chcel by som vystúpiť k tomuto návrhu vládneho zákona. Myslím si, že reforma verejnej správy je jedným z hlavných bodov programového vyhlásenia vlády. Jej súčasťou je teda aj tento zákon, ktorým sa upravuje výkon štátnej správy v oblasti pozemkových úprav a usporiadania pozemkového vlastníctva. Všetky navrhované zmeny v zákone by však mali zohľadňovať vecné argumenty súvisiace s konkrétnym regiónom. Poznajúc a porovnávajúc podmienky, rozsah a intenzitu poľnohospodárskej výroby v okresoch Stropkov a Svidník chcem poznamenať, že táto výroba a obhospodarovanie pozemkov je v prevažnej miere sústredené v dolnej časti povodia Ondavy, a teda v okrese Stropkov. V porovnaní výsledkov poľnohospodárskej produkcie sú podstatné rozdiely intenzity a celkového objemu, ale aj efektívnosti v prospech okresu Stropkov, o čom svedčia niektoré ukazovatele, ktoré si dovolím aspoň čiastočne avizovať. Napr. aktíva v poľnohospodárskej výrobe sú v Stropkove okolo 613 mil., vo Svidníku 196 mil. Hmotný investičný majetok je v Stropkove 466 mil., vo Svidníku 114 mil. Prevádzkové výnosy sú v Stropkove 352 mil., vo Svidníku 149 mil. Výroba poľnohospodárska je v Stropkove 238 mil., Svidníku 89 mil. Produktivita z výnosov je napr. v Stropkove  891 000 na pracovníka, vo Svidníku 526 000. A napr. hospodársky výsledok po zdanení je v Stropkove 19 316 na pracovníka, vo Svidníku 8 579. To sú, si myslím, dosť jasné ukazovatele, ktoré hovoria o intenzite výroby, a teda aj o spôsobe hospodárenia a obhospodarovania pozemkového fondu. Nemenej dôležitým ukazovateľom je aj obhospodarovanie poľnohospodárskej pôdy. Silnejšie poľnohospodárske subjekty hospodáriace v okrese Stropkov si dokonca prenajímajú celé katastre v okrese Svidníckom, a to z dôvodu, že tam nie sú subjekty, ktoré sú schopné hospodáriť na týchto pozemkoch. A tak napr. takéto katastre, ako sú Mestisko, Hrabovčík, Vyšný Mirošov, Fijaš, Kurimka, Kapišová, Nižná Pisaná, Vyšná Pisaná, Dobroslava, ale aj viaceré obce pod Duklou dneska teda po bývalom štátnom majetku obhospodarujú subjekty zo Stropkovského okresu. Tieto argumenty, ktoré som tu spomenul, ma oprávňujú na podanie pozmeňujúceho návrhu, ktorým sa zmení text v prílohe predmetného zákona. Takže pôvodný text v prílohe, kde obvodný pozemkový úrad je „Svidník“ s pôsobnosťou pre okresy „Svidník a Stropkov“, sa nahradí textom „Stropkov“ ako obvodný pozemkový úrad s pôsobnosťou pre okresy „Stropkov a Svidník“. Navrhovaná zmena nespôsobí nárast počtu pozemkových úradov ani nákladov na ich zriadenie, resp. prevádzku. Mesto Stropkov disponuje dostatočnými priestormi na to, aby tam tento úrad bol umiestnený, pretože aj v súčasnom období je odbor pozemkový a pozemkový a lesného hospodárstva umiestnený. Zároveň tiež predkladám návrh v čl. I, v 1. bode v § 5 ods. 10, kde sa navrhuje nové znenie tohto odseku, a to: „Krajský pozemkový úrad riadi a za jeho činnosť zodpovedá prednosta krajského pozemkového úradu, ktorého vymenováva a odvoláva vláda Slovenskej republiky, ďalej len vláda, na návrh ministra pôdohospodárstva Slovenskej republiky.“ A v čl. I, v bode 1 v § 5 ods. 12 sa navrhuje toto znenie: „Obvodný pozemkový úrad riadi a za jeho činnosť zodpovedá riaditeľ obvodného pozemkového úradu, ktorého vymenúva a odvoláva vláda na návrh ministra pôdohospodárstva Slovenskej republiky.“ Navrhuje sa teda, aby prednostov krajských pozemkových úradov a riaditeľov obvodných pozemkových úradov menovala vláda a takisto aj odvolávala vláda Slovenskej republiky, ale ako vrcholný orgán výkonnej moci na návrh ministra pôdohospodárstva. Návrh vychádza z požiadavky zjednotenia režimu menovania a odvolávania vedúcich predstaviteľov, teda prednostov a riaditeľov orgánov špecializovanej štátnej správy. Vážené kolegyne, vážení kolegovia, chcem vás požiadať o podporu týchto pozmeňujúcich návrhov. Zároveň vám ďakujem za pozornosť. A chcel by som požiadať pána spravodajcu, aby o týchto mojich dvoch návrhoch dal hlasovať en bloc. Ďakujem pekne.